Ντάνι Γκαρθία (ποδοσφαιριστής, γενν. 1974)

Ο **Ντανιέλ «Ντάνι» Γκαρθία Λάρα** (ισπανικά: *Daniel 'Dani' García Lara*,  22 Δεκεμβρίου 1974, Σερδανιόλα), γνωστός απλά και ως **Ντάνι Γκαρθία**, είναι Ισπανός παλαίμαχος διεθνής ποδοσφαιριστής, ο οποίος αγωνιζόταν ως επιθετικός. Κατά τη διάρκεια της πολυετούς καριέρας του, ο Ντάνι Γκαρθία φόρεσε τις φανέλες ιστορικών ομάδων της Ευρώπης, όπως η Ρεάλ Μαδρίτης και η Μπαρτσελόνα. Αγωνίστηκε στα πρωταθλήματα της Ισπανίας, της Ελλάδας και της Τουρκίας.

## Καριέρα
Ο Ντάνι Γκαρθία έκανε τα πρώτα του ποδοσφαιρικά βήματα σε ηλικία μόλις 11 ετών στις ακαδημίες της Μασφλόριτ, η οποία αποτελούσε τοπική ομάδα της γενέτειρας του, της πόλης Σερδανιόλα.  Το 1987, μεταπήδησε στις ακαδημίες της τοπικής Νταμ, στην οποία παρέμεινε για περίπου τρία χρόνια. Το 1990 εντοπίστηκε από τους σκάουτερ της Ρεάλ Μαδρίτης και μετά από τη θερμή εισήγησή τους εντάχθηκε στις ακαδημίες της ισπανικής ομάδας. Το πρώτο επίσημο ματς του Ντάνι Γκαρθία με τη φανέλα της Ρεάλ Μαδρίτης πραγματοποιήθηκε το 1993, με τον παίκτη να αγωνίζεται με τη δεύτερη ομάδα της Ρεάλ.

Από το 1993 και μέχρι το 1995, ο Ντάνι Γκαρθία αγωνιζόταν με τη φανέλα της Ρεάλ Μαδρίτης Β με την οποία πέτυχε 20 γκολ σε σύνολο 71 συμμετοχών. Αν και δεν εντυπωσίασε ποτέ με τη συνολική του απόδοση, κάποιες καλές εμφανίσεις που πραγματοποιούσε κατά διαστήματα ο Ντάνι οδήγησαν στο να πάρει ευκαιρίες ακόμα και στην πρώτη ομάδα της Ρεάλ Μαδρίτης. Στη συνέχεια όμως, προτιμήθηκε να δοθεί δανεικός προκειμένου να πάρει περισσότερο χρόνο συμμετοχής, κάτι που όπως πίστευε η διοίκηση του ισπανικού συλλόγου, θα βοηθούσε στη βελτίωση του παίκτη.

Το καλοκαίρι του 1995, ο Ντάνι Γκαρθία δόθηκε δανεικός για ένα χρόνο στη Ρεάλ Σαραγόσα, ωστόσο μετά το τέλος της αγωνιστικής περιόδου 1995-96, ο δανεισμός του στην έταιρη ισπανική ομάδα επεκτάθηκε για ακόμα ένα χρόνο. Το 1997 επέστρεψε στη Ρεάλ Μαδρίτης έχοντας προηγουμένως πραγματοποιήσει με τη φανέλα της Σαραγόσα 71 συμμετοχές. 

Την περίοδο 1997-98 παρέμεινε στηΡεάλ Μαδρίτης, έχοντας όμως ελάχιστη συμμετοχή στις επίσημες υποχρεώσεις της ομάδας, με αποτέλεσμα το καλοκαίρι του 1998 να μένει ελεύθερος. Επόμενος σταθμός στην καριέρα του Ντάνι μετά τη Ρεάλ Μαδρίτης ήταν η Ρεάλ Μαγιόρκα. Στη Μαγιόρκα αγωνίστηκε για ένα χρόνο πραγματοποιώντας κατά διαστήματα πολύ καλές εμφανίσεις και πετυχαίνοντας συνολικά 12 γκολ σε 36 εμφανίσεις (Μέσος όρος 1 γκολ κάθε 3 ματς). Τα υψηλά στάνταρ απόδοσης που έπιασε εκείνη την περίοδο ο Ντάνι προκάλεσαν το ενδιαφέρον αρκετών ομάδων όχι μόνο της Ισπανίας αλλά και ολόκληρης της Ευρώπης. Τελικώς, κατέληξε στη Μπαρτσελόνα μετά από την ιδιαίτερα υψηλή πρόταση ύψους 14.000.000 ευρώ που κατέθεσε η Μπαρτσελόνα στη διοίκηση της Μαγιόρκα. Η πρόταση έγινε αμέσως αποδεκτή και ο Ντάνι μεταπήδησε στην ομάδα της Βαρκελώνης.

Μετά από περίπου τέσσερα χρόνια συνεχούς παρουσίας στη Μπαρτσελόνα, ο Ντάνι δόθηκε τον Ιανουάριο του 2004 δανεικός για έξι μήνες στη Ρεάλ Σαραγόσα. Μετά το τέλος του δανεισμού του, επέστρεψε στην ομάδα της Βαρκελώνης. Παρά την τετραετή παρουσία του Ντάνι Γκαρθία στην ομάδα της Μπαρτσελόνα, δεν κατάφερε να πανηγυρίσει κάποιο τίτλο με την ομάδα ούτε σε εγχώριο αλλά ούτε και σε διεθνές επίπεδο. Ο Ντάνι δεν αποτέλεσε εξαίρεση των ριζικών αλλαγών που επέβαλλε η τότε διοίκηση του ισπανικού συλλόγου με αποτέλεσμα το καλοκαίρι του 2004 να αποτελέσει παρελθόν.

Την περίοδο 2004-05, ο Ντάνι Γκαρθία αγωνίστηκε με την ομάδα της Εσπανιόλ στην οποία πραγματοποίησε συνολικά 26 εμφανίσεις, ενώ κατάφερε να πετύχει και 5 γκολ. Το καλοκαίρι του 2005, ο Ντάνι άφησε για πρώτη φορά την Ισπανία και ταξίδεψε με προορισμό την Ελλάδα και τον Ολυμπιακό Πειραιώς. Με τον Ολυμπιακό αγωνίστηκε στο ελληνικό πρωτάθλημα αλλά και στο Τσάμπιονς Λιγκ, χωρίς ωστόσο να ενθουσιάσει με την απόδοσή του. Τελικά, η διοίκηση του συλλόγου αποφάσισε το καλοκαίρι του 2006 να τον αφήσει ελεύθερο. Με τον Ολυμπιακό Πειραιώς ο Ντάνι πραγματοποίησε συνολικά σε όλες τις διοργανώσεις 19 εμφανίσεις, ενώ κατάφερε να πετύχει μόλις δύο γκολ.

Την περίοδο 2006-07 αγωνίστηκε με την τουρκική Ντενίζλισπορ (11 συμετοχές, 4 γκολ) ενώ την αμέσως επόμενη περίοδο αγωνίστηκε στη Ράγιο Μαχανταχόντα, ομάδα που αγωνίζεται στην τρίτη κατηγορία ποδοσφαίρου της Ισπανίας. Το καλοκαίρι του 2008, ο Ντάνι Γκαρθία αποφάσισε να κρεμάσει τα ποδοσφαιρικά του παπούτσια και να βάλει τέλος στην πολυετή καριέρα του.

## Εθνική ομάδα
Ο Ντάνι Γκαρθία ήταν διεθνής με όλες τις βαθμίδες της εθνικής ομάδας ποδοσφαίρου νέων της Ισπανίας, έχοντας πραγματοποιήσει συνολικά 37 εμφανίσεις και έχοντας πετύχει και 12 γκολ.

Με την Εθνική Ισπανίας ποδοσφαίρου των ανδρών, ο Ντάνι πραγματοποίησε συνολικά 5 συμμετοχές ενώ κατάφερε να πετύχει και ένα γκολ. Το μοναδικό του αυτό γκολ με την Εθνική Ισπανίας το πέτυχε στις 5 Μαΐου του 1999 στον φιλικό εντός έδρας αγώνα της Ισπανίας με αντίπαλο την αντίστοιχη εθνική ομάδα ποδοσφαίρου της Κροατίας (3-1 το σκορ).

## Τίτλοι
**Συλλογικό επίπεδο**
* 1 Πρωτάθλημα Ισπανίας: 1995
* 1 Κύπελλο Ισπανίας: 2004
* 3 Σούπερ Καπ Ισπανίας: 1993, 1997, 1998
* 1 ΟΥΕΦΑ Τσάμπιονς Λιγκ: 1998
* 1 Πρωτάθλημα Ελλάδας: 2006
* 1 Κύπελλο Ελλάδας: 2006

**Εθνικό επίπεδο**
* 1 Ευρωπαϊκό πρωτάθλημα ποδοσφαίρου Κ17: 1991

## Πηγές
* lequipe.fr
* Προ των πυλών του Ολυμπιακού ο Ντάνι Γκαρθία
* Το προφίλ του Ντάνι στο transfermarkt.co.uk

Κατηγορία:Ισπανοί ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Ισπανίας Κ16
Κατηγορία:Ποδοσφαιριστές Εθνικής Ισπανίας Κ17
Κατηγορία:Ποδοσφαιριστές Εθνικής Ισπανίας Κ18
Κατηγορία:Ποδοσφαιριστές Εθνικής Ισπανίας Κ21
Κατηγορία:Ποδοσφαιριστές ολυμπιακής ομάδας Ισπανίας
Κατηγορία:Ποδοσφαιριστές στους Θερινούς Ολυμπιακούς Αγώνες 1996
Κατηγορία:Ποδοσφαιριστές Εθνικής Ισπανίας
Κατηγορία:Ποδοσφαιριστές Ρεάλ Μαδρίτης Καστίγια
Κατηγορία:Ποδοσφαιριστές Σεγούντα Ντιβιζιόν
Κατηγορία:Ποδοσφαιριστές Ρεάλ Μαδρίτης
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Πριμέρα Ντιβιζιόν
Κατηγορία:Ποδοσφαιριστές Ρεάλ Σαραγόσα
Κατηγορία:Ποδοσφαιριστές ΡΚΝ Μαγιόρκα
Κατηγορία:Ποδοσφαιριστές Μπαρτσελόνα
Κατηγορία:Ποδοσφαιριστές ΡΚΝ Εσπανιόλ
Κατηγορία:Ποδοσφαιριστές Ολυμπιακού Πειραιώς
Κατηγορία:Παίκτες νικητές ΟΥΕΦΑ Τσάμπιονς Λιγκ
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές Ντενίζλισπορ
Κατηγορία:Ποδοσφαιριστές Σούπερ Λιγκ Τουρκίας
Κατηγορία:Ξένοι ποδοσφαιριστές στην Τουρκία
Κατηγορία:Ποδοσφαιριστές ΚΦ Ράγιο Μαχαδαόντα
Κατηγορία:Ποδοσφαιριστές Τερθέρα Ντιβιζιόν